《五彩结同心 其二 五日集张带三紫盖山房》
清代·吴绮

葵英铺锦，蒲节浮琼，光阴又到天中。槐砌初过雨，占农事、今岁料得年丰。

但看时事惟宜醉，而今也、醒问谁容。堪怜有人来河朔，一时尽是英雄。

况逢赤松俦侣，自婆娑起舞，老子犹龙。人号三珠，地称群玉，挥斝气吐青虹。

离骚不必将天问，天原是、依旧鸿濛。且自向、芙蕖多处，陶然共吸荷筒。

作者简介：吴绮(1619～1694) 清代词人。字园次，一字丰南，号绮园，又号听翁。江都（今江苏扬州）人。顺治十一年(1645)贡生、荐授弘文院中书舍人，升兵部主事、武选司员外郎。又任湖州知府，以多风力，尚风节，饶风雅，时人称之为"三风太守"。后失官，再未出仕。